b'\n_START_ARTICLE_\nNevi Sertori Macr\xc3\xb3\n_START_SECTION_\nDurant el regnat de Tiberi\n_START_PARAGRAPH_\nEra d\'origen fosc, probablement un llibert. Va atreure l\'atenci\xc3\xb3 de Tiberi sense que se\'n coneguin les causes, que el va utilitzar contra Sej\xc3\xa0, el seu predecessor en el c\xc3\xa0rrec de prefecte, la detenci\xc3\xb3 del qual va dirigir i al que va substituir com a comandant dels pretorians l\'any 31. Sej\xc3\xa0 va ser arrestat al senat on tenia molts partidaris i on es desplegaven les tropes que Sej\xc3\xa0 havia organitzat i que li eren fidels. Per\xc3\xb2 Macr\xc3\xb3 va organitzar un pla junt amb Tiberi en diverses reunions mantingudes a Capri, i el 19 d\'octubre del 31 va repartir diverses cartes de l\'emperador amb ordres als oficials i gu\xc3\xa0rdies i amb instruccions pels principals membres del senat. Macr\xc3\xb3 va arribar a Roma a la nit i va fer repartir les cartes al c\xc3\xb2nsol Publi Memmi R\xc3\xa8gul i a Grec\xc3\xad Lac\xc3\xb3, el Praefectus vigilum, i al mat\xc3\xad, quan el senat es va reunir al Temple d\'Apol\xc2\xb7lo, al costat del palau imperial, Macr\xc3\xb3 va fer promeses de donacions als pretorians a condici\xc3\xb3 de que tornessin al seu campament i els va substituir per gu\xc3\xa0rdies facilitats per Lac\xc3\xb3. Sej\xc3\xa0, al preguntar per la sobtada arribada de Macr\xc3\xb3, va ser informat per aquest que Tiberi havia ordenat al senat de conferir-li la dignitat tribun\xc3\xadcia l\'endem\xc3\xa0, equivalent a ser adoptat com a hereu. Sej\xc3\xa0 no es va preocupar per la seva pr\xc3\xb2pia seguretat, encara que Macr\xc3\xb3 tenia ordres secretes per alliberar Drus de la pres\xc3\xb3, el fill de Germ\xc3\xa0nic i Agripina i proclamar-lo hereu al tron si les coses sortien malament. Macr\xc3\xb3 va entregar les cartes al senat, per\xc3\xb2 abans d\'obrir-les va haver de marxar a la caserna dels pretorians, que s\'havien sublevat en no rebre cap diner. Amb la detenci\xc3\xb3 de Sej\xc3\xa0 pels gu\xc3\xa0rdies de Lac\xc3\xb3 en va seguir una gran confusi\xc3\xb3 i els pretorians, gelosos de la prefer\xc3\xa8ncia en el cop donada als "vigiles" de Lac\xc3\xb3, van comen\xc3\xa7ar a incendiar els suburbis, per\xc3\xb2 Macr\xc3\xb3 els va fer obeir amb donacions generoses, fins que va ser acceptat com a nou prefecte. Pels seus serveis d\'aquest dia el senat va concedir a Macr\xc3\xb3 una important quantitat de diners, un seient al teatre a les cadires reservades als senadors, i els ornaments i privilegis dels pretors, honors que de manera prudent va declinar, i es va acontentar amb el favor de Tiberi.\n_START_SECTION_\nDurant el regnat de Cal\xc3\xadgula\n_START_PARAGRAPH_\nVa seguir com a prefecte del pretori la resta del regnat de Tiberi i part del de Cal\xc3\xadgula. Luci Arrunti el descriu com pitjor que Sej\xc3\xa0. Va acusar a nombroses persones, principalment antics amics de Sej\xc3\xa0, i entre els acusats hi havia Mamerc Emili Escaure i el mateix Luci Arrunti. A mesura que el poder de Tiberi s\'anava acostant al final, Macr\xc3\xb3 va veure que els hereus havien de ser el seu n\xc3\xa9t Tiberi o el seu nebot Cal\xc3\xadgula, i aquest era el m\xc3\xa9s popular i per la seva mare Agripina Major era descendent de la gens J\xc3\xbalia, i en canvi Tiberi era encara un infant. Cal\xc3\xadgula era presoner de l\'estat, per\xc3\xb2 Macr\xc3\xb3 tenia al seu c\xc3\xa0rrec als presoners i es va guanyar a Cal\xc3\xadgula amb favors i fins i tot amb una intriga (afavorida per Macr\xc3\xb3) entre la seva dona \xc3\x88nnia i el jove presoner. Tiberi en va ser informat per\xc3\xb2 no li va donar import\xc3\xa0ncia, i va dir: "S\'acosta al sol naixent"._NEWLINE_Va c\xc3\xb3rrer el rumor de qu\xc3\xa8 Macr\xc3\xb3 va accelerar la mort de Tiberi al que hauria ofegat amb les robes del llit despr\xc3\xa9s de recuperar-se miraculosament d\'un atac. Macr\xc3\xb3 va induir al senat a acceptar Cal\xc3\xadgula com a \xc3\xbanic emperador tot i que Tiberi nomenava tamb\xc3\xa9 el seu n\xc3\xa9t com a cohereu._NEWLINE_En els primers anys de govern de Cal\xc3\xadgula, Macr\xc3\xb3 va conservar el m\xc3\xa0xim poder i la seva influ\xc3\xa8ncia, per\xc3\xb2 va comen\xc3\xa7ar a criticar a l\'emperador per les seves extravag\xc3\xa0ncies i la seva addicci\xc3\xb3 als plaers sexuals en lloc de al govern. Finalment Cal\xc3\xadgula, despr\xc3\xa9s d\'haver-li prom\xc3\xa8s la prefectura d\'Egipte, va fer detenir Macr\xc3\xb3, la seva dona \xc3\x88nnia i els seus fills, que van posar ells mateixos fi a la seva vida.'